Il-Maġistrat il-ġdid li qed tisma' l-każ kontra l-ex avukat Patrick Spiteri wissiet li mhux se tittollera iktar dewmien fil-proċeduri kriminali li ilhom għaddejjin mill-2004. Is-Sur Spiteri kien estradit minn Malta għall-Ingilterra fuq akkużi ta' misappropjazzjoni u froodi li jammontaw għall- €7.4 miljuni. Fl-ewwel seduta wara lil-każ ġie assenjat lilha, wara li l-Maġistrat Antonio Micallef Trigona irtira, l-Maġistrat Audrey Demicoli osservat li ma tistax iżżomm iktar il-każ. L-ex-avukat li għadu qed jinżamm fil-Faċilità Korrettiva ta' Kordin, għamel diversi talbiet għall-ħelsien mill-arrest, u argumenta li l-kundizzjonijiet tal-ħabs huma detrimentali fuq il-kundizzjoni medika tiegħu, hekk kif s-sintomi qalbu għall-agħar. Huwa qed jgħid ukoll li ma jistax fiżikament jaċċessa iktar minn 400 dokument, li huma essenzjali għall-preparazzjoni tad-difiża tiegħu. F'seduti preċedenti quddiem maġistrati oħra, l-avukat difensur spjega kif partijiet minn dawn id-dokumenti essenzjali huma miżmumha l-Qorti filwaqt li l-oħrajn huma fil-propjetà tal-akkużat fi Gwadamangia li ġiet meħudha mill-HSBC. Huwa spjega lill-Qorti li dawn id-dokumenti huma neċessarji sabiex jikkonfontaw ix-xhieda li qed tiġi mogħtija fil-kontro-eżami tad-difiża. Il-Qorti rrifjutat li tieħu dawn id-dokumenti peress li jirrikjedu ħafna spazju sabiex jinżammu. Wara li semgħet dan il-Qorti qalet li huwa responsabbilità tad-difiża li ssib soluzzjoni għal dan u li ma tistax ssibilu hi. L-avukat difensur qal li l-fatt li l-awtoritajiet tal-ħabs irrifjutaw li jżommu dawn id-dokumenti jew parti minnhom minħabba nuqqas ta' spazju ibiddel id-detenzjoni tal-klient tiegħu f'arrest illegali. Il-Maġistrat Demicoli ordnat lill-prosekuzzjoni sabiex tħarrek lir-rapreżentanti tal-Faċilità Korettiva ta' Kordin għas-seduta li jmiss li se tinżamm fl-20 ta' Ottubru sabiex tiprova tinstab soluzzjoni.